दादरी-जारचा कोतवाली क्षेत्र के कलौंदा गांव में रविवार को जमीन के विवाद में दो पक्षों में गोलियां चल गईं। इसमें दोनों तरफ से 6 लोग घायल हो गए। पुलिस के मुताबिक कलौदा गांव में एक ही परिवार के दो पक्षों में खेत के बंटवारे को लेकर झगड़ा चल रहा था। गांव में इम्तियाज और नजरू के एक-दूसरे से मिले हुए खेत हैं। नजरू के परिवार वालों का आरोप है कि रविवार को इम्तियाज समेत करीब 10 लोगों ने खेत की बनी पुरानी मेड़ काट दी। इसकी सूचना दूसरे पक्ष को मिली वे भी अपने परिवार के लोगों के साथ मौके पर पहुंच गए। दोनो पक्षों में कहासुनी होने लगी। देखते ही देखते गोलियां चलनी शुरू हो गईं। इससे गांव में दहशत फैल गई।फायरिंग में एक पक्ष से मोहम्मद सोयब, अब्दुल रहमान, असरफ, माजिद और दूसरे पक्ष से इम्तियाज व उसका बेटा राशिद घायल हो गए। घायलों को अलग-अलग अस्पतालों में भर्ती कराया गया है। सूचना मिलने पर जारचा पुलिस की टीम भी मौके पर पहुंची। फिलहाल दोनों पक्ष अपने लोगों का इलाज करा रहे हैं। किसी भी पक्ष ने पुलिस को तहरीर नहीं दी है। जारचा कोतवाली के एसओ शैलेंद्र प्रताप सिंह ने बताया कि जमीन के विवाद में एक ही परिवार के दो पक्षों में झगडा हो गया था। तहरीर आने पर कार्रवाई की जाएगी